joelniklaus/EU_Wikipedias huggingface dataset:
Rauha (nimi)

Rauha on suomalainen naisen etunimi. Rauhan nimipäivä on 29. joulukuuta. 

Vuoden 2019 loppuun mennessä Rauha-nimen on Digi- ja väestötietoviraston tietojen mukaan saanut 18 148 naista ja kymmenkunta miestä.

Tunnettuja Rauhoja 

 Rauha Eklund, taidekäsityöläinen
 Rauha Hammar, lääkäri ja laulufysiologian tutkija
 Rauha Kejonen, kirjailija ja runoilija
 Rauha Kilpi, lastenkirjailija
 Rauha Knuuttila, näytelmäkirjailija
 Rauha Kuusalo, toimittaja ja kirjailija 
 Rauha Maria Lindström, kääntäjä 
 Rauha-Maria Mertjärvi, poliitikko (Vihreä)
 Rauha Mäkilä, kuvataiteilija
 Rauha Puntti, näyttelijä
 Rauha Rentola, näyttelijä
 Rauha Valkonen, näyttelijä
 Rauha S. Virtanen, kirjailija

Kuvitteellisia Rauhoja 

 Rauha, kissa Gösta Knutssonin Pekka Töpöhäntä-kirjoissa, Riston vaimo
 Rauha Räppääjä (Rauha-täti),  Risto Räppääjän täti Tiina Nopolan ja Sinikka Nopolan Risto Räppääjä -kirjoissa
 Rauhatäti (oik. Hanna Yli-Tepsa), rap-artisti

Lähteet

Etunimet
Yhdistynyt vasemmisto (Espanja)

Yhdistynyt vasemmisto (, lyh. IU) on espanjalainen vasemmistopuolue (puolueiden liittouma). Se perustettiin vuonna 1986 yhdistämään Espanjan Nato-jäsenyyttä vastustaneita liikkeitä. Yhdistynyt vasemmisto kannattaa Espanjaan nykyistä vahvempaa hyvinvointivaltiota, uskonnon merkityksen vähentämistä sekä ympäristönsuojelun lisäämistä. Lisäksi puolue kannattaa Espanjan muuttamista tasavallaksi Yhdistynyt vasemmisto -puolueliittoumassa on ollut mukana alusta saakka myös Espanjan kommunistinen puolue. Puolueen pääkoordinaattori on Alberto Garzón.

Yhdistynyt vasemmisto on jäänyt kannatuksessa jälkeen sosialistisesta työväenpuolueesta ja kansanpuolueesta, mutta se on kolmanneksi suurin valtakunnallinen puolue. Puolueen kannatus oli suurimmillaan vuoden 1996 parlamenttivaaleissa, jolloin se sai 10,54 prosenttia äänistä. Vuoden 2008 vaalit olivat puolueen kaikkien aikojen huonoimmat, ja se sai vain 3,8 % äänistä ja kaksi paikkaa parlamenttiin.

Vuoden 2009 europarlamenttivaaleihin puolue muodosti koalition Katalonian vihreiden ja vasemmiston sekä Asturiasin puolueen kanssa. Lista sai kaksi meppiä, madridilaisen Willy Meyerin ja Katalonian vihreitä edustavan Raül Romevan. Yhdistynyt vasemmisto kuuluu europarlamentissa GUE/NGL-ryhmään. Puolue on myös Euroopan vasemmistopuolueen jäsen.

Espanjan ennenaikaisissa parlamenttivaaleissa marraskuussa 2019 Yhdistynyt vasemmisto oli  mukana vasemmistososialistisessa vaaliliitossa Unidas Podemos, jossa oli  tärkeimpänä puolueena Pablo Iglesiasin johtama Podemos. Vaaleissa liittouma sai 35 paikkaa ja vaalien jälkeen Unidas Podemos meni mukaan sosialistien PSOE-puolueen johtajan, pääministeri Pedro Sánchezin tammikuussa 2020 muodostamaan koalitiohallitukseen.

Vaalimenestys

Puoluejohtajat 
 Gerardo Iglesias (1986-1989)
 Julio Anguita (1989-2000)
 Gaspar Llamazares (2000-2008)
 Cayo Lara (2008-2016)
 Alberto Garzón (2016-)

Poliitikkoja 
 Julio Anguita, puolueen puheenjohtaja 1989–2000, Córdoban pormestari 1979–1986
 Francisco Frutos, Espanjan kommunistisen puolueen pääsihteeri 1998–2009
 Willy Meyer, europarlamentaarikko
 Gaspar Llamazares, puolueen puheenjohtaja 2001–2008
 Cayo Lara, puolueen puheenjohtaja 2008–

Lähteet

Aiheesta muualla 

 Puolueen viralliset sivut 
 I Love IU -blogiportaali 

Espanjalaiset puolueet
Euroopan vasemmistopuolue
Pienoisromaani

Pienoisromaani on proosakertomus, joka on laajuudeltaan novellin ja romaanin väliltä. Pienoisromaani on laajempi ja seikkaperäisempi kuin novelli mutta suppeampi ja keskitetympi proosalaji kuin romaani.

Lähteet

Aiheesta muualla 

Kaunokirjallisuuden lajityypit
Pierre Kartner

Petrus Antonius Laurentius "Pierre" Kartner (11. huhtikuuta 1935 Elst – 8. marraskuuta 2022) oli hollantilainen lauluntekijä, joka käytti myös taiteilijanimeä Vader Abraham. Kartner kirjoitti sanat Smurffien tunnusmusiikkiin ja muita Smurffit-lauluja. Lisäksi hän sävelsi Muumilaakson tarinoiden Japanin ulkopuolella käytössä olevan tunnuslaulun "Käy Muumilaaksoon" sekä Muumipeikko ja pyrstötähti -elokuvaan koko musiikin.

Kartner sävelsi ja sanoitti myös Eurovision laulukilpailuihin Alankomaiden edustuskappaleet vuonna 1973 "De oude muzikant" ja 2010 "Ik ben verliefd, shalalie.

Lähteet

Aiheesta muualla 

Alankomaalaiset lauluntekijät
Alankomaalaiset säveltäjät
Alankomaalaiset laulajat
Alankomaalaiset musiikkituottajat‎
Vuonna 1935 syntyneet
Vuonna 2022 kuolleet
Luigi Colani

Luigi Colani (alkujaan Lutz Colani, 2. elokuuta 1928 Berliini, Saksa – 16. syyskuuta 2019 Karlsruhe, Saksa)  oli saksalainen teollinen muotoilija.

Colani suunnitteli urallaan muun muassa autoja, huonekaluja, lasiastioita, televisioita, kameroita ja vaatteita. Mallien ensisijainen ominaispiirre on pyöristetty, orgaaninen muoto. Tällaiset mallit olivat hänen itsensä mukaan luonnonmukaisempia ja ergonomisesti parempia kuin perinteiset mallit. Hän sai urallaan lukuisia design-palkintoja.

Colanin suunnittelmia ei juurikaan ole siirretty massatuotantoon, ja monet hänen suunnitelmansa ovat lähinnä unenomaisia orgaanisia malleja. Colanin nimellä on kuitenkin valmistettu muun muassa teekannuja, vesipulloja ja aurinkolaseja. Menestyneimpiä tuotteita ovat Canon T90 -kameramalli ja Cobra-kuulokkeet.

Colani syntyi Berliinissä sveitsiläisen teatterilavastajan isän, joka  oli kotoisin Graubündenin kantonista, ja puolalaisen äidin poikana.Colanilla oli isänpuolelta kurdilaistataustaa  

Colani kuoli Karlsruhessa, Saksassa. Hän oli asunut Shanghaissa.Hänen poikansa Solon Luigi Lutz on myös työskennellyt suunnittelijana.

Lähteet

Aiheesta muualla 

Saksalaiset arkkitehdit
Saksalaiset muotoilijat
Vuonna 1928 syntyneet
Vuonna 2019 kuolleet
Focus (albumi)

Focus on amerikkalaisen Cynicin vuonna 1993 julkaistu ensimmäinen studioalbumi. Sen seuraaja, Traced in Air, julkaistiin vasta 15 vuotta myöhemmin yhtyeen jäätyä tauolle.

Kappalelista
Kaiken musiikin säveltänyt Cynic ja sanoittanut Paul Masvidal

Remasteroidun version bonuskappaleet

Arviot 
 Allmusic: 
 Metal Storm: 9.7/10
 Sputnikmusic:

Lähteet 

Vuoden 1993 esikoisalbumit
Cynicin albumit
Ilmari Tapiovaara -palkinto

Ilmari Tapiovaara -palkinto on Taideteollisen korkeakoulun myöntämä muotoilupalkinto.. Palkinto on kunnianosoitus muotoilija Ilmari Tapiovaaralle.

Palkitut 
2003 Yrjö Wiherheimo
2005 Vuokko Nurmesniemi
2007 Brian Keaney
2009 Jouko Järvisalo
2011 Jukka Korpihete

Lähteet 

Muotoilupalkinnot
Suomalaiset taide- ja kulttuuripalkinnot
Ornamo-palkinto

Ornamo-palkinto on Ornamon vuodesta 2015 myöntämä muotoilupalkinto.

Palkinnon suuruudesta päättää vuosittain Ornamon hallitus. Saajan valitsee asiantuntija, jonka hallitus nimeää.

Palkintosumma on vaihdellut vuosittain. Vuonna 2015 palkinnon arvo oli 5 000 euroa. Palkinto luovutetaan keväällä Ornamon muotoilupäivä -tapahtumassa.

Palkitut
 2015 muotoilija, vaatesuunnittelija Kirsimari Kärkkäinen
 2016 automuotolija Pasi Pennanen
 2017 palvelumuotoilija Mikko Koivisto
 2019 jalkinesuunnittelija Minna Peltomäki
 2020 teollinen muotoilija Joonas Kyöstilä

Lähteet 

Muotoilupalkinnot
Suomalaiset taide- ja kulttuuripalkinnot
De bello Alexandrino

De bello Alexandrino () on Aleksandrian sotaa käsittelevä teos. Sen kirjoittajan on väitetty olleen Julius Caesar, mutta tyylianalyysien mukaan sen kirjoittaja oli Aulus Hirtius, joka myös kirjoitti Caesarin Gallian sodaa käsitelleen Gallian sodan (Commentarii de bello Gallico) kahdeksannen kirjan. On epäselvää ovatko de bello Hispaniensis ja de bello Africo sama kirjoittajan käsialaa. 

Teos käsitteleen Julius Caesarin sotaretkeä Egyptin Pompeiuksen kuoleman jälkeen. Se käsittelee myös muita tapahtumia idässä, Illyriassa ja Hispaniassa. Teos päättyy Caesarin voittoon Farnakeesta Zelan taistelussa.

De bello Alexandrino on tyyliltään selvä, mutta jokseenkin tylsä. Tyyli ei ole aivan yhtä ytimekäs ja elävä kuin Caesarin, mutta teos on hyvin koottu ja eikä täysin vailla dramatiikkaa. 

Nykypäivään teos on säilynyt useassa käsikirjoituksessa, joista vanhimmat ovat 900-luvulta.

Lähteet

Viitteet 

Antiikin latinankieliset kirjat
Kirjat historiasta
Antiikin Aleksandria
Olive Garden

Olive Garden on yhdysvaltalainen ravintolaketju.

Historia

General Mills perusti Olive Gardenin alun perin vuonna 1982. Nykyisin ketjun omistaa Darden Restaurants, joka on maailman suurin casual dining -ravintolayhtiö.

Inspiraatio
Olive Gardenin innoittajana toimii Italia. Yhtiön itsensä mukaan sitä inspiroi "italialaisten lämpö ja aito vieraanvaraisuus sekä perheen tärkeys heidän kulttuurissaan".

Lähteet

Aiheesta muualla

Olive Gardenin kotisivut 

Yhdysvaltalaiset ravintolaketjut
Erkki Merinen

Erkki Aleksanteri Merinen (31. heinäkuuta 1904 Helsinki – 2. syyskuuta 1974 Helsinki) oli suomalainen pesäpalloilija ja pesäpallojohtaja ja Helsingin Pallo-Tovereiden perustajajäsen (1922).

Omalla urallaan Merinen oli Suomen parhaita lukkareita. Hän voitti useita Sk-järjestön- ja piirinmestaruuksia sekä mailakilpailuja. Yli 20-vuotisen pelaajauransa ansiosta hän sai kultaisen pelaajamerkin.

Merinen toimi Pesäpalloliiton puheenjohtajana 1930–1931 (SVUL:n pesäpallojaosto), 1933–1934 ja 1949–1955 jonka lisäksi hän oli muun muassa liiton pelisääntövaliokunnan puheenjohtaja ja Suomen pesäpallosäätiön hallituksen puheenjohtaja. 

Pesäpallokirjoittajana Merinen tunnettiin nimimerkillä Jorri Kiri. Hän oli Kauppalehden toimittaja ja hänelle myönnettiin talousneuvoksen arvonimi.

Saavutukset

Pelaajana 
 1 SM-hopea: 1926
 3 SM-pronssia: 1931, 1932, 1934
 1 Itä-Länsi-ottelu: 1932

Ansiomerkit 
 Suomen olympialainen I luokan ansioristi
 Suomen urheilun kultainen ansioristi
 PEVAn ainoa plaketti
 UPI:n kultamerkki

Teoksia

 Pesäpallo-Opas, 1934 Pasi Harvelan kanssa.
 Ulkoilupelejä, 1942
 Pesäpallo, 1945 Tauno Luomen kanssa.
 Suomen kansallispelin opas, 1949 Luomen ja Osmo Rantalan kanssa
 Retkeilyopas, 1949

Lisäksi;
 Toimittanut pesäpallolehteä ”Kiri”
 Osallistunut PPL:n ”Isästä poikaan” -historiikin kirjoittamiseen
 pesäpalloavustajana Helsingin Sanomissa
 Pakinoinut Urheilulehteen

Vuonna 1957 Merinen voitti Urheilutoimittajain Liiton artikkelikilpailun.

Lähteet

Viitteet

Suomalaiset pesäpalloilijat
Vuonna 1904 syntyneet
Vuonna 1974 kuolleet
Isomuurat

Isomuurat (Frederickena) on puumuurien heimoon kuuluva varpuslintusuku. Isomuurien sukuun kuuluu BirdLifen mukaan kolme lajia.

Isomuuriin kuuluvia lajeja 
 Andienisomuura (Frederickena unduligera)
 Isomuura (Frederickena viridis)
 Kolumbianisomuura (Frederickena fulva)

Lähteet

Aiheesta muualla 
 ITIS: Frederickena 

Puumuurat
Norlyn

Norlyn Oy (aluksi Nordnyl Oy) oli vuosina 1966–1976 toiminut suomalainen tekstiiliteollisuusyritys, Säteri Oy:n tytäryhtiö. Sen suurin tehdas oli Torniossa Torpin teollisuusalueella sijainnut, kreppisukkia sekä sukkahousuja valmistanut teollisuuslaitos. 1970-luvun taitteessa Norlyn oli nopeasti kasvava yritys, joka työllisti enimmillään noin tuhat työntekijää. Sillä oli 1970-luvun alkupuolella kaksi muutakin tehdasta Torniossa (kreppilankoja valmistava Texlyn Oy ja naisten jerseytrikoita tekevä Jennifer Oy) sekä tehtaat myös Simossa, Ruotsin Haaparannalla ja Pohjois-Karjalan Nurmeksessa.

Vuonna 1971 Norlyn sai tasavallan presidentin myöntämän vientipalkinnon tunnustuksena hyvin kehittyneestä vientitoiminnasta. Pian muoti kuitenkin vaihtui minihameista farkkuihin ja housupukuihin, ja sukkahousujen menekki romahti maailmanlaajuisesti.

Norlyn Oy siirtyi vuonna 1976 Suomen Trikoo Oy:n omistukseen, ja samalla lopetettiin kaikki muut tehtaat Torniota lukuun ottamatta. Norlyn jäi eloon tuotemerkkinä, jota ovat sittemmin käyttäneet Finnwear, Vogue Group ja Nanso.

Tornion tehdas lakkautettiin 2016, ja samaan aikaan sen silloinen omistaja Nanso myi Norlyn-merkin ja muita tuotemerkkejä norjalaisen Orklan tytäryhtiölle Pierre Robert Groupille.

Ennen Norlyniä Torniossa oli vuodesta 1956 toiminut Amar-sukkahousuista tunnettu Ke-Ri Oy, joka jatkoi 1960-luvun puolivälissä Kerilon-nimisenä sukkalankavalmistajana. Näin sukkateollisuus oli 1950-luvulta 1970-luvulle kaupungin merkittävin teollisuustoimiala.

Lähteet

Suomalaiset vaatetusalan yritykset
Tekstiiliteollisuus
Tornio
Vaatemerkit
Peltolan koulu

Peltolan koulu on suomenkielinen yläkoulu Viertolan kaupunginosassa Tikkurilan suuralueella Vantaalla. Syksyllä 2019 koulussa opiskeli yli 600 oppilasta. Koulun ympäristössä sijaitsevat muun muassa Urheilupuiston päiväkoti sekä Tikkurilan urheilupuisto uima- ja urheiluhalleineen.

Koulurakennus on valmistunut vuonna 1974. Pitkäaikaisena rehtorina toimi koulun alkuvuosina Esko Leino. Leinon jälkeen rehtorina toimi Irja Ansalehto-Salmi. Syksystä 2016 lähtien koulun rehtorina on toiminut Tiina Relander. Koulu osallistuu muun muassa koulukiusaamisen vastaiseen KiVa-hankkeeseen. 

Koulussa on epäilty sisäilmaongelmia, joita on pyritty korjaamaan remonteilla. Remontin yhteydessä tehdyissä tutkimuksissa ei kuitenkaan ole pystytty löytämään mitään varsinaista syytä, mikä saattaisi aiheuttaa oireilua.

Lähteet

Vantaan peruskoulut
Viertola
Miley Cyrusin diskografia

Miley Cyrus on yhdysvaltalainen laulaja-näyttelijä, joka nousi kuuluisuuteen vuonna 2006 alkaneen televisiosarjan Hannah Montana myötä. Cyrus on tehnyt neljä studioalbumia, kolme livealbumia, yhden EP:n, kaksitoista singleä, yksitoista musiikkivideota ja yhden soundtrackin. Cyrusin debyyttialbumi Meet Miley Cyrus julkaistiin kesäkuussa 2007. Albumi sijoittui ensimmäiseksi Yhdysvalloissa.
Cyrusin toinen studioalbumi Breakout  julkaistiin heinäkuussa 2008. Albumi sijoittui ensimmäiseksi ja albumin debyyttisingle ”7 Things” sijoittui sijalle yhdeksän Yhdysvalloissa. Cyrus levytti kaksi kappaletta omana itsenään Hannah Montana: The Movie -soundtrackille, joka on ääniraita vuonna 2009 ilmestyneelle elokuvalle Hannah Montana: The Movie. Ääniraidan ensimmäinen single ”The Climb” sijoittui neljänneksi Yhdysvaltain Billboard Hot 100 -listalla. Vuoden 2009 syksyllä Cyrus aloitti toisen kiertueensa Wonder World Tour, joka päättyi joulukuussa 2009. Kiertue kuvattiin myös DVD:lle. Vuoden 2009 elokuussa hän julkaisi ensimmäisen EP-levynsä The Time of Our Lives, joka sijoittui toiseksi Yhdysvalloissa. EP sisältää Cyrusin hittisinglet ”Party in the U.S.A.” ja ”When I Look at You”.
 
Cyrusin kolmas studioalbumi Can’t Be Tamed julkaistiin kesäkuussa 2010. Se sijoittui sijalle kolme Billboard 200 -listalla. Albumi on Cyrusin huonoiten sijoittunut ja huonoiten myynyt albumi Yhdysvalloissa. Tästä huolimatta albumin samanniminen single sijoittui sijalle kahdeksan Billboard Hot 100 -listalla. Ennen neljättä studioalbumiaan Cyrus vaihtoi levy-yhtiönsä Hollywood Recordsista RCA Recordsiin. Cyrusin neljäs studioalbumi Bangerz julkaistiin lokakuussa 2013. Siltä on julkaistu tähän mennessä kolme singleä: ”We Can’t Stop”, ”Wrecking Ball” ja ”Adore You”. Vuonna 2014 Cyrus aloitti ensimmäisen maailmankiertueensa, Bangerz Tourin, jonka tarkoitus on mainostaa neljättä studioalbumia.

Studioalbumit

EP:t

Livealbumit

Singlet

Vierailevat singlet

Muut listalle sijoittuneet singlet

Videografia

Videoalbumit

Musiikkivideot

Kiertueet 
2007–2008: Best of Both Worlds Tour (Lämmittelijäyhtyeinä Jonas Brothers, Aly & AJ, ja Everlife)
2009–2010: Wonder World Tour (Lämmittelijäyhtyeenä Metro Station)
2011: Gypsy Heart Tour
2014: Bangerz Tour

Konserttielokuvat 
 2008: Hannah Montana & Miley Cyrus: Best of Both Worlds Concert
 2010: Miley Cyrus: Live at the O2

Dokumentit 
 2013: Miley: The Movement

Katso myös 
 Hannah Montanan diskografia

Lähteet 

Cyrus, Miley
Miley Cyrusin kappaleet
Miley Cyrus
Off label -käyttö

Virallisesta käyttöaiheesta poikkeavalla tai lääkkeen poikkeus- eli off-label käytöllä tarkoitetaan lääkereseptin kirjoittamista muun kuin myyntilupaviranomaisen hyväksymässä valmisteyhteenvedossa mainitun sairauden tai oireen hoitoon.

Psyykenlääkereseptien kirjoittaminen muuhun kuin viranomaisen hyväksymän sairauden tai oireen hoitoon on jatkuvassa kasvussa. Lääkärit saattavat kirjoittaa psyykenlääkereseptin myös potilaille, jotka eivät kuulu ikänsä puolesta hyväksynnän saaneeseen kohderyhmään tai ohjeistaa potilasta käyttämään lääkettä sellaisina annoksina, jolla ei ole valmisteyhteenvedossa mainittua viranomaisten hyväksyntää. Lääkitys perustuu tuolloin puutteelliseen tutkimustietoon, koska lääkkeen vaikutuksia on tutkittu vain niillä potilasryhmillä ja annoksilla, joita lääkkeelle myönnetty lupa koskee.

Lääkkeiden Off label -käyttö ei ole kiellettyä, mutta siihen ei saa viitata lääkevalmisteiden mainonnassa. Lääkevalmistajat rikkovat kuitenkin toisinaan tätä kieltoa. Esimerkiksi seitsemän suurta lääkealan yritystä, mukana muun muassa Pfizer, on joutunut maksamaan vuoden 2004 jälkeen tällaisista rikkomuksista korvauksia ja sakkoja seitsemän miljardia dollaria. Rikkomukset olivat silti, liiketalousellisesti kannattavia, koska niiden avulla saadun myyntivoiton määrä ylitti merkittävästi sakkojen määrän.

Lähteet

Aiheesta muualla 
 Lääkelaitoksen lausunto lääkkeiden off-label käytöstä Lääkealan turvallisuus- ja kehittämiskeskus Fimea 30.4.2008

Lääkeaineoppi
Lääketieteen etiikka
InfoFinland.fi

InfoFinland.fi -verkkopalvelu on monikielinen verkkosivusto, joka kokoaa yhteen tärkeää tietoa Suomeen muuttoa suunnittelevalle tai Suomessa jo asuvalle. Sivusto palvelee myös viranomaisia monikielisessä tiedotuksessa.

InfoFinlandista käyttäjä löytää luotettavaa, omakielistä tietoa Suomeen muutosta, työstä, opiskelusta, asumisesta, koulutuksesta, terveydestä, perheestä ja vapaa-ajasta. Sivuilla on lisäksi paikallistietoa Helsingin seudusta (Helsinki, Espoo, Vantaa ja Kauniainen), Turusta, Tampereelta, Vaasasta, Kokkolasta, Raahe-Kalajoki seudusta, Raahesta, Siikajoesta, Pyhäjoesta, Kalajoesta ja Merijärvestä, Iisalmesta, Kajaanista ja Oulusta.

Verkkopalvelulla on kolme keskeistä kohderyhmää:
 Suomessa asuvat maahanmuuttajat
 viranomaiset, jotka kohtaavat työssään Suomeen muuttaneita
 Suomeen muuttoa suunnittelevat.

InfoFinlandin kielet ovat suomi, ruotsi, englanti, viro, ranska, venäjä, somali, turkki, arabia, persia, kiina ja espanja.  Kieliversiot ovat identtisiä.

Finnishcourses.fi -kurssihakupalvelu on osa InfoFinlandia. Se tiedottaa suomen ja ruotsin kielen kursseista Helsingin, Tampereen,  Turun ja Oulun seuduilla.

InfoFinlandia julkaisee Helsingin kaupunki. Valtion rahoittajakumppaneita ovat työ- ja elinkeinoministeriö, opetus- ja kulttuuriministeriö, sosiaali- ja terveysministeriö, ympäristöministeriö, Kela ja Verohallinto.

InfoFinland-verkkopalvelun nimi oli aikaisemmin Infopankki. Nimi muutettiin marraskuussa 2018.

Aiheesta muualla
InfoFinland
Finnishcourses.fi

Suomalaiset verkkosivustot
Energia Venezuelassa

Energia Venezuelassa käsittelee energiantuotantoa ja energiankulutusta Venezuelassa.

IEA:n mukaan Venezuela oli vuonna 2008 maailman  9. suurin öljyntuottajamaa (137 Mt 3,5 % maailman tuotannosta) ja  10. suurin kivihiilen viejä (6  Mt). Venezuelan jalostettujen öljytuotteiden vienti vuonna 2007 oli 29 Mt (4. sija) ja kaikkien  öljytuotteiden vienti 106 Mt (6. sija). Venezuelassa sijaitsee suuret öljyhiekka-esiintymät. 

Venezuelassa tuotettiin 2,6 % maailman vesivoimasta (83 TWh) vuonna 2007. Vesivoima vastasi 72 % sähkönkulutuksesta. Vuosina 2009-2010 Venezuela kärsi sähkökatkoksista harvinaisen kuivan vuoden jälkeen ja sähkön jakelua jouduttiin rajoittamaan. 

Hugo Chavezin hallitys pyrki lisäämään vaihtoehtoisella tavalla tuotetun sähkön tuotantoa lisäämällä mm. yli 1000 aurinkopaneelia ympäri maata. Projektin alkuvaiheessa aurinkopanelit tuottavat energiaa maaseudun vedenpuhdistamoille. Lisäksi Chavezin hallitus linjasi tavoitteekseen tuottaa 10 % Venezuelan energiasta tuulivoiman avulla vuoteen 2025 mennessä.

Lähteet

Aiheesta muualla 
 

Energiapolitiikka
Energia Etelä-Amerikassa
Energia maittain
Luodonjärvi

Luodonjärvi () on merenlahdista pengertämällä muodostettu tekojärvi Kokkolan ja Pietarsaaren välissä. Niiden lisäksi järvi ulottuu Pedersören, Kruunupyyn ja Luodon kuntien alueille.

Luodonjärvi muodostettiin vuonna 1962 raakaveden saannin turvaamiseksi. Sen vettä käyttävät UPM-Kymmene ja Pietarsaaren kaupunki. Lisäksi vettä käytetään jonkin verran viljelysten kasteluun.

Luodonjärveen laskevat Kruunupyynjoki, Ähtävänjoki, Purmonjoki ja Kovjoki. Luodonjärvi on yhteydessä vuonna 1969 rakennettuun, pienempään Öjanjärveen Kruunupyynjoen ja 400 metriä pitkän kanavan kautta. Säännöstelyllä järvien pinta pidetään 10–20 cm merenpinnan N60-tason yläpuolella.

Järvi on valittu Pohjanmaan maakunnan maakuntajärveksi Suomen ympäristökeskuksen ja Ylen Suomi Expressin kilpailussa vuonna 2011. 

Ympäristöongelmaksi on noussut muun muassa Alholmens Kraftin biovoimalaitokselta tuotavan raskasmetalleja sisältävän lentotuhkan mahdollinen käyttö Luodonjärven läheisellä golfkentällä. Åbo Akademin geologian professori Olav Eklundin mukaan Luodonjärveen kulkeutuu vuosittain kymmenkertainen määrä raskasmetalleja kuin Talvivaaran kaivos on päästänyt yhteensäkään. Alueen kalaston heikkenemiseen vaikuttavat FT Janne Toivosen väitöskirjan mukaan raskasmetallit sekä alumiinisulfaatti, jota muodostuu Pohjanmaan vanhan merenpohjan happamilla viljelysmailla, kun ojitusta ja kalkitusta ei toteuteta optimaalisesti. Etelä-Pohjanmaan liiton mukaan turvetuotanto vaikuttaa pikemmin alueen fosfaattikuormaan, eikä kyseessä ole suurimman riskin kohde.

Lähteet 

Suomen tekojärvet
Pohjanmaan järvet
Kokkolan järvet
Pietarsaaren luonto
Pedersören kunta
Kruunupyy
Luoto
Öja
Suomen maakuntajärvet
Vesihuolto Suomessa
Chama Cha Mapinduzi

Chama Cha Mapinduzi eli vallankumouspuolue on Tansanian valtapuolue. Puolue perustettiin vuonna 1977 silloisen presidentin Julius Nyereren johdolla yhdistämällä mannermaan valtapuolue Tanganyika African National Union (TANU) ja Sansibarin suosituin Afro-Shirazi Party eli ASP.

Vuonna 2010 valitussa parlamentissa Chama Cha Mapinduzilla on 270 paikkaa 384:stä. Sillä on enemmistö myös Sansibarin edustajainhuoneessa. Puolueen puheenjohtaja Samia Suluhu Hassan valittiin Tansanian presidentiksi vuonna 2021.

Lähteet

Aiheesta muualla 
 CCM kotisivut 

Tansanian politiikka
Tansanialaiset puolueet
Sosialistiset puolueet
Argentiinan vaakuna

Argentiinan vaakuna on Argentiinan kansallistunnus lipun, moton ja kansallislaulun ohella. Se otettiin käyttöön 12. maaliskuuta 1813 ja nykyinen versio vuonna 1944.

Vaakunan soikion muotoinen kilpi on jaettu kahteen yhtä suureen vaakaraitaan, joissa on Argentiinan lipun värit taivaansininen (ylempi raita) ja valkoinen (alempi raita). Vaakunaan on kuvattu yhteenpuristetut kädet (symboloi Argentiinan provinssien yhtenäisyyttä) ja keppi, jonka päällä on fryygialaismyssy. Keppi symboloi voimaa ja halua puolustaa Argentiinaa ja fryygialaismyssy vapautta. Vaakunan yläpuolella on Argentiinan lipussakin esiintyvä symboli Toukokuun aurinko (Sol de Mayo). Vaakunaa ympäröi voiton ja kunnian symboli laakeriseppele.

Provinssien vaakuna

Vaakuna
Valtioiden vaakunat
Conquest (yhtye)

Conquest on suomalainen, progressiivista ja melodista metallia sekä hard rockia esittävä yhtye. Yhtyettä ei tule sekoittaa samannimiseen ukrainalaiseen metalliyhtyeeseen.

Historiaa

Conquest juontaa juurensa Room Seven -yhtyeeseen, jossa Peter James Goodman (laulu) ja Heikki Warma (kitarat) tapasivat toisensa. Mukaan liittyivät myös Stratovariuksen entinen rumpali Tuomo Lassila sekä Tarotin ja nykyisen Nightwishin basisti Marco Hietala. Pian yhtyeen perustamisen jälkeen, vuonna 1998, julkaistiin albumi Worlds Apart. Yhtye ajautui kuitenkin vaikeuksiin levy-yhtiönsä kanssa, eikä levyn jakelua saatu järjestetyksi halutulla tavalla Suomessa. Yhtye oli aktiivinen vuosina 1998–2002, mutta Hietala joutui jättämään sen päätettyään keskittyä Nightwishiin ja omaan Tarot-yhtyeeseensä.

Viimein vuonna 2006 Conquestiin löydettiin uusi basisti, Eero Uurtimo, ja yhtye oli taas voimissaan. 2000-luvun lopulta lähtien yhtye esiintyi ajoittain uudelleen erilaisissa kokoonpanoissa. Uusi albumi The Harvest julkaistiin Suomessa vuoden 2011 elokuussa. Sen bonuskappaleena on Peterin 1980-luvulla Pegasos-nimellä julkaiseman harvinaisen omakustanne-EP:n nimikappale uutena versiona. Uusi levy seurailee osin edeltäjänsä jälkiä melodisen metallin tyylisuunnalla, mutta on musiikillisesti vähemmän progressiivista.

Kokoonpano

Nykyinen kokoonpano
Peter James Goodman – Laulu
Kasperi Heikkinen – Kitara
Tuomas Seppälä – Koskettimet, kitara
Janne Laviranta – Bassokitara
Ville Siuruainen – Rummut

Monet alkuperäisen kokoonpanon jäsenet vierailevat myös uudella levyllä, muun muassa Marco Hietala laulussa ja taustalaulussa.

Kokoonpano 1998–2002
Peter James Goodman – Laulu
Marco Hietala – Basso, laulu, taustalaulu
Heikki Warma – Kitarat
Pate Kivinen – Koskettimet
Tuomo Lassila – Rummut

Entiset jäsenet
Eero Uurtimo – Basso
Marco Hietala – Basso, laulu, taustalaulu
Heikki Warma – Kitarat
Pate Kivinen – Koskettimet
Tuomo Lassila – Rummut
Juha Huhta – Koskettimet

Julkaisut

Albumit
 Worlds Apart (1999)
 The Harvest (2011)

Muut
 Slave to the Power: The Iron Maiden Tribute (kappale ”The Evil That Men Do”, 2000)

Lähteet
 
 Conquest Facebookissa

Aiheesta muualla
 www.conquestband.net Yhtyeen kotisivut

Suomalaiset progressiiviset metalliyhtyeet
Kilroy sen teki

Kilroy sen teki on Ilmari Unhon ohjaama vuonna 1948 valmistunut suomalainen romanttinen komedia. Pääosia näyttelevät Lea Joutseno ja Joel Rinne. Elokuva perustuu Hilja Valtosen samannimiseen romaaniin vuodelta 1947. Elokuva jäi Joutsenon viimeiseksi valkokangastyöksi.

Tuotanto 

Kilroy sen teki oli seitsemäs Hilja Valtosen romaaneihin perustuva elokuva. Elokuvan nimi juontuu alkuperältään tuntemattomasta amerikkalaisesta sanonnasta Kilroy was here (Kilroy kävi täällä), jolla viitataan tuntemattomaan tekijään. Suomeen sanonta levisi todennäköisesti sarjakuvien kautta. Käsikirjoituksen tekivät ohjaaja Unho sekä naispääosan esittäjä Joutseno.

Kirjassa tapahtuma-ajankohta on kesä, elokuvassa talvi. Elokuvan teko aloitettiin marraskuussa 1947 ja ensi-ilta oli seuraavassa maaliskuussa. Lea Joutseno teki tässä viimeisen elokuvaroolinsa, minkä jälkeen hän jatkoi kielenkääntäjän työtään.

Arviot 

Aikalaisarvioissa elokuva ja ohjaus saivat kahdenlaista kritiikkiä. Filmin ansioiksi luonnehdittiin ”pirteä vauhdikkuus ja nasevat repliikit”. Toisen arvostelijan mukaan ”hiljavaltosmainen” komedia sisältää iloisia, ylimielisiä rasavillityttöjä, piippua polttavia nuoria agronomeja, mielisteleviä kaupunkilaisnuorukaisia ja suulaita kotiapulaisia. Juonta sen sijaan kuvailtiin yleensä teennäiseksi ja mitättömäksi, mutta kiitosta toi tyylikkään komediallisen sävyn säilyminen. Myös naispäähenkilöiden muotipiireissä liikkuvaa pukeutumista arvosteltiin. Yleensä näyttelijöiden katsottiin suoriutuneen hyvin rooleissaan, joskin Lea Joutsenoa ja Joel Rinnettä pidettiin lapsekkaaseen ilonpitoon liian vanhoina. Helsingin Sanomissa todettiin, että ilman Lea Joutsenoa koko Kilroy-tarina olisi tuskin elänyt ensinkään.

Myöhemmin eräs televisioajan kriitikko on pitänyt elokuvaa paperinohuena komediana, joka koostuu sattumanvaraisista väärinkäsityksistä.

Juoni 

Nuori muotisuunnittelija Ulla Järvinen (Joutseno) palaa työmatkalta Ruotsista pettyäkseen, koska ompelimon johtaja on sillä aikaa kihlannut hänen poikaystävänsä (Kullervo Kalske). Ulla saa sähkösanoman, jonka mukaan hänen tätinsä on kuollut ja hän on perinyt ison kartanon. Hän matkaa talvella kartanoon, jonka täti on kuitenkin myynyt jo vuosia sitten. Vähitellen selviää, ettei tämä olekaan kuollut. Tädin perintöä kärkkyy silti yksi ja toinen, muun muassa entinen poikaystävä. Ullaa auttaa hänen kämppäkaverinsa Leila (Ritva Arvelo). Jo alussa Joel Rinteen esittämä agronomi Yrjö Haara tulee juoneen mukaan romanttisena sankarina. Lopussa useimpien väärinkäsitysten selvittyä Ulla lähtee takaisin kohti Helsinkiä, mutta Haara pysäyttää junan.

Näyttelijät

Lähteet

Aiheesta muualla 
Elävä muisti: Kilroy sen teki (traileri)

Suomalaiset mustavalkoelokuvat
Suomalaiset romaaneihin perustuvat elokuvat
Vuoden 1948 suomalaiset elokuvat
Suomalaiset romanttiset komediat
Ilmari Unhon ohjaamat elokuvat
Älvdalska

Älvdalska on  ruotsin kielen murre, jota puhutaan Älvdalenin kunnassa Taalainmaan läänissä Ruotsissa. Sitä on vanhastaan pidetty ruotsin murteena, mutta sille on ajettu oman kielen asemaa. Kieltä puhuu noin 3 000 henkilöä, ja se on äärimmäisen uhanalainen. Tästä syystä kielelle on ajettu Ruotsin virallisen vähemmistökielen asemaa, joka takaisi sille valtion suojeluksen. Älvdalska eroaa ruotsin kielestä siinä määrin, että ruotsinkieliset puhujat eivät täysin ymmärrä sitä.

Historia
Ensimmäiset kirjalliset maininnat älvdalskasta ovat 1600-luvulta. Kielen tärkeimpiin tutkijoihin kuului Lars Levander, joka tutki kieltä ja Älvdalenin alueen kulttuuria 1900-luvun alussa. Hän kirjasi ylös kielen sanoja. Vuonna 1916 perustetussa paikallislehdessä Skansvaktenissa julkaistiin älvdalskaksi runoja ja novelleja. Vielä siihen aikaan suurin osa alueen asukkaista osasi kieltä, joten ymmärtämisvaikeuksia ei ollut. Kieli menetti kuitenkin asemaansa ajan kuluessa ruotsille.

1980-luvulla alkoi kasvava kiinnostus älvdalskaan. Vuonna 1986 Lars Steensland julkaisi kielen ääntämisohjeet ja myöhemmin Bengt Åkerberg kehitti kielelle omat aakkoset, joihin kuului tavallisten ruotsalaisten 22 aakkosen lisäksi viisi muuta. Sen jälkeen on lisätty vielä uusia aakkosia. Muutamat lapset on kasvatettu älvdalska äidinkielenään.

Kielen piirteet
Älvdalskalla on hyvin monimutkainen muoto-oppi, ja siinä on säilynyt enemmän piirteitä muinaisnorjasta kuin ruotsin kielessä. Kieli on kuitenkin kielitieteellisesti melkein yhtä kaukana muinaisnorjasta kuin ruotsikin. Kieli eroaa ruotsista etenkin ääntämyksellisesti.

Aakkosto 

Älvdalskan uskotaan olevan viimeinen kieli, jota on arkikäytössä kirjoitettu riimuilla. Vielä 1500-luvulla kielen aakkosto koostui lähes pelkästään riimuista. Latinalaiset aakkoset kuitenkin ilmeisesti vaikuttivat riimujen kirjoitusasuun vaiheittain. Vasta viimeistään 1900-luvulle tultaessa kieli oli siirtynyt käyttämään kokonaan latinalaista aakkostoa. Vanhin ajoitettu älvdalskankielinen riimu on 1500-luvun lopulta. Se on puumerkkikaiverrus Åsenin kylästä peräisin olevassa kulhossa, ja siinä lukee "Anders on tehnyt (tämän) kulhon vuonna 1596".

Älvdalskan nykyisissä aakkosissa on käytössä 33 kirjainta:

Aa Ąą Bb Cc Dd Đð Ee Ęę Ff Gg Hh Ii Įį Jj Kk Ll Mm Nn Oo Pp Qq Rr Ss Tt Uu Ųų Vv Ww Xx Yy Y̨y̨ Zz Åå Ą̊ą̊ Ää Öö

Kirjaimet, joissa on ogonek eli häntä (kuten Ą/ą), ääntyvät nasaalisina. Đ/ð on soinnillinen dentaalinen frikatiivi.

Elvytystoimet 
Ruotsalainen Ulum Dalska -yhdistys on perustettu suojelemaan älvdalskan kieltä ja tuomaan kieltä paremmin esille muun muassa ajamalla sille virallisen vähemmistökielen asemaa. Toistaiseksi siinä ei ole onnistuttu, mutta yhdistys on ollut mukana jakamassa yhdeksännen luokan päättäville nuorille 6 000 kruunun stipendejä, mikäli nämä käyttävät aktiivisesti älvdalskan kieltä . 

Ulum Dalska on myös julkaissut lyhyen johdannon älvdalskan kieleen.

Lähteet

Germaaniset kielet
Ruotsin kielet
Älvdalenin kunta
Ruotsin murteet
Coventry Blaze

Coventry Blaze on jääkiekkojoukkue Coventrysta, Englannista. Joukkue pelaa Britannian pääsarjassa Elite Ice Hockey Leaguessa. Kotipelit joukkue pelaa Coventryssa SkyDome-areenalla, johon mahtuu 3 000 katsojaa. Joukkue tunnettiin kausina 1996–2000 nimeltä Solihull Blaze. Coventry voitti Elite Ice Hockey Leaguen mestaruuden kaudella 2009–2010.

Joukkue kaudella 2022–2023

Joukkueenjohto 
 Päävalmentaja & Jääkiekkotoiminnanjohtaja: Danny Stewart 
 Apuvalmentaja: Dayle Keen 
 Huoltopäällikkö: Ethan Kane 

Lähde: EliteProspects

Lähteet

Aiheesta muualla
 Coventry Blazen verkkosivut

Coventry
Länsi-Midlandsin urheilu
Englantilaiset jääkiekkoseurat
Pekka Kainulainen

Juha-Pekka Kainulainen (taiteilijanimi P. Kainulainen, 6. lokakuuta 1956 Tampere) on suomalainen taiteilija. Hänen tuotantonsa koostuu piirroksista, maalauksista, teksteistä, lauluista, videoista, veistoksista ja performansseista. Hän on opettanut kuvataidetta Kanneljärven Opiston kuvataidelinjan tuntiopettajana Lohjalla. Hänelle myönnettiin taiteilijaeläke vuonna 2018.

Kainulainen on tehnyt sanoituksia Amorphis-yhtyeelle vuoden 2007 Silent Waters -albumista alkaen. Hän tekee sanoitukset suomeksi, ja Erkki Virta ja Ike Vil kääntävät ne yhtyeen laulukielelle englanniksi. Like julkaisi Kainulaisen sanoituksista vuonna 2017 kirjan Taivaan rumpu (ISBN 978-952-01-1544-9).

Lähteet

Aiheesta muualla 

 
 Pekka Kainulaisen kotisivut
 Fono.fi:n tekijähaku

Suomalaiset sanoittajat
Suomalaiset taidemaalarit
Vuonna 1956 syntyneet
Elävät henkilöt
Suomalaiset videotaiteilijat
Hull Stingrays

Hull Stingrays on englantilainen jääkiekkojoukkue Kingston upon Hullista. Se pelaa Ison-Britannian Elite Ice Hockey Leaguessa. Joukkue on aikaisemmin tunnettu nimellä Humberside Seahawks kausina 1988 – 1993, Humberside Hawks kausina 1993 – 1996, Kingston Hawks kausina 1996 – 1999 ja Hull Thunder kausina 1999 – 2003. Nykyinen nimi joukkueella on ollut vuodesta 2003 asti.

Stingrays pelaa kotiottelunsa Hull Arena -jäähallissa Kingston upon Hullissa. Hallin katsojakapasiteetti on 2 000.

24.6.2015 joukkue ilmoitti talousvaikeuksistaan ja konkurssista. [1]

Joukkue kaudella 2015–2016

Aiheesta muualla
Hull Stingraysin viralliset kotisivut

Englantilaiset jääkiekkoseurat
East Riding of Yorkshire
Luotauspommi

Luotauspommi on aiemmin käytössä ollut veden syvyyden mittausväline. Sen avulla voidaan mitata tasaisella nopeudella vajoavan kappaleen putoamisaika veden pinnalta pohjaan. Pommi heitetään veteen putkesta, joka suojaa luotaajaa räjähdystapaturmalta. Juuri ennen heittämistä on putkessa olevasta pommista poistettava varmistin. Luotauspommin osuessa veden pintaan käynnistetään sekuntikello. Vedessä pommin ohjaussiivet panevat sen pyörimään pituusakselinsa ympäri, jotta pommi pysyisi pystyasennossa ja vajoaisi tasaisella nopeudella alaspäin. Luotauspommin nopeus vedessä on kaksi metriä sekunnissa. Pommin osuessa pohjaan se räjähtää sähkönallin sytyttämänä ja samalla hetkellä pysäytetään sekuntikello. Äänen nopeus vedessä on noin 1 500 m/s, joten äänen kulkuajasta ei aiheudu merkittävää virhettä mittaukseen. Pienistä syvyyksistä räjähdysäänen kuulee laivan kannelle, syvemmissä vesissä ääni kuuluu laivan sisälle lähelle ulkosivua vesirajan alapuolella ja  hyvin syvissä vesissä tarvitaan vedenalaista kuuntelulaitetta. Veden syvyys metreinä saadaan kertomalla sekuntikellon mittaama aika kahdella.

Katso myös
 Kaikuluotaus
 Luoti (merenkulku)

Lähteet

Mittalaitteet
Martta Vilenius

Martta Vilenius (s. 9. toukokuuta 1910 Pirkkala) oli suomalainen puutarhuri ja kirjailija, joka käytti myös nimimerkkiä Martta Viitaniemi.

Teoksia 
 Tuulessa ja auringossa : romaani.   WSOY 1960
Nimellä Martta Viitaniemi:
 Hyvin kävi minullekin : romaani. Karisto 1936

Lähteet 
 
 Pirkanmaalaista kaunokirjallisuutta : Martta Vilenius

Suomalaiset kirjailijat
Vuonna 1910 syntyneet
Kuolinvuosi puuttuu
Puoskari (psytrance-artisti)

Puoskari (oik. Oskari Nuotio) on helsinkiläinen trance/psytrance -artisti.

Diskografia

Lähteet 

Psytrance-tuottajat
Syntymävuosi puuttuu
Elävät henkilöt
Muuramen Yritys

Muuramen Yritys eli MuurY on muuramelainen, vuonna 1908 perustettu urheiluseura. MuurY:ssa lajeina ovat jalkapallo, yleisurheilu, paini, salibandy, ammunta, voimanosto, hiihto ja erilainen kuntourheilu. Lajeista erityisesti salibandyssa ja jalkapallossa on seuralla aktiivista junioritoimintaa.

Jalkapallo 
MuurY:n miesten edustusjoukkue pelaa kaudella 2018 Keski-Suomen piirin Vitosessa. Seuralla on lisäksi useita poika- ja tyttöjuniorijoukkueita.

Salibandy 
MuurY:n miesten edustusjoukkue pelaa kaudella 2017-2018 IV-divisioonassa Sisä-Suomen lohkossa. Myös naisten joukkue pelaa Sisä-Suomen IV-divisioonassa. Seuralla on lisäksi useita poikajuniorijoukkueita.

Yleisurheilu 

Suomen-mestaruuden Muuramen Yritystä edustaen voittaneita yleisurheilijoita ovat Erkki Päivärinta, joka voitti pituushyppymestaruuden vuonna 1977, ja Juuso Rainio, joka voitti maantiejuoksun SM-kultaa vuonna 1995 ja puolimaratonin mestaruuden vuonna 1997.

Lähteet 
 Seuran kotisivut
 Salibandyliitto
 
 Tilastopaja

Viitteet

Aiheesta muualla 
 MuurY:n kotisivut 

Suomalaiset urheilun yleisseurat
Yritys
Harrinniemi

Harrinniemi () on Perämereen työntyvä niemi Kokkolassa Ykspihlajan pohjoispuolella, Kaustarvikenin länsirannalla. 

Harrinniemen alueelle laadittiin vuonna 1919 huvila-alueen suunnitelma, jonka myötä alueelle rakennettiin huviloita pääasiassa 1920-luvulla. Tuolloin alueella olevat luvattomasti rakennetut pienet mökit vaadittiin hävitettäviksi. Vuonna 1930 Harrinniemen–Hopekivenlahden alueen mökkien suurimmaksi sallituksi pinta-alaksi määrättiin 25 neliömetriä. Nykyisin osa huviloista on tyhjillään, osan ollessa edelleen asumis- tai huvilakäytössä.

1940-luvulla aluetta suunniteltiin käytettäväksi lentokenttäalueena.

Geologia 
Harrbåda on yli 200 km pitkän harjujakson pohjoisin näkyvä osa, joka on noussut merestä maankohoamisen myötä. Maankohoaminen jatkuu noin 8 mm vuodessa. On arvioitu, että maa kohoaisi alueella vielä noin 100 metriä, jolloin maankuori olisi normalisoitunut muinaisen mannerjäätikön painon jäljiltä.

Harrbådan loisto

Niemellä sijaitsee vuonna 1953 rakennettu käytöstä poistettu Harrbådan linjaloisto, merenkulun ohjaukseen käytetty turvalaite jota usein virheellisesti kutsutaan majakaksi. Loiston valo on sammutettu ja korkea betoninen loistotorni toimii purjehdusmerkkinä.

Harrbådan neito
Harrinniemellä 1800–1900-lukujen vaihteen tienoilla menehtyneen niin kutsutun Harrbådan neidon kerrotaan kummittelevan Harrinniemen alueella. Kummitustarinasta on olemassa useita eri versioita. Niiden mukaan neito olisi joko hukkunut putoamalla veneestä muiden veneessä olijoiden huomaamatta, tai hukuttautunut menetettyään miehensä ja poikansa haaksirikossa. Erään version mukaan neito olisi pelastunut haaksirikosta, mutta joutunut eloonjääneiden merimiesten raiskaamaksi ja murhaamaksi. Alueella väitetään myös esiintyvät poltergeist-ilmiöitä. Myöhemmin on kuitenkin käynyt ilmi, että alueen aiemmat huvila-asukkaat ovat levitelleet huhuja kummittelusta saadakseen olla rauhassa.

Lähteet
 Kokkolan kaupungin sivut: Rummelö-Harrbådan 
 Paikkatietokeskus: maankohoaminen

Viitteet 

Kokkolan luonto
Kummitustapaukset
Suomen niemet
Kärsäkäsmäiset

Kärsäkäsmäiset (Curculionoidea) on kovakuoriaisiin (Coleoptera) kuuluva yläheimo. Yläheimon kuvasi Pierre André Latreille vuonna 1802. Synonyyminimikkeenä yläheimon kovakuoriaisjoukolle on myös Rhynchophora, jonka auktorina on vuodesta 1817 ollut myös Latreille.

Yläheimon kuoriaisilla on salaviisijaokkeiset nilkat, niiden tuntosarvet ovat nuijamaiset ja usein myös polvitaitteiset. Suurimmalla osalla kärsäkäsmäisistä on kärsäksi pidentynyt pää. Leuat sijaitsevat kärsän kärjessä. Kaarnakuoriaiset (Scolytidae / Scolytinae) ovat siitä poikkeuksellinen kärsäkäsmäisten ryhmä, ettei niillä ole samantapaista varsinaista kärsää, mutta ovat kuitenkin muiden tuntomerkkien perusteella selvästi sukulaisia. Kärsäkäsmäiset ovat kasvinsyöjiä. Niiden jalattomat toukat elävät ravintokasvinsa sisällä.

Heimoja 
 Typpykärsäkkäät Anthribidae
 Käärökärsäkkäät Attelabidae
 Nirput Apionidae 
 Belidae
 Brentidae
 Caridae
 Kärsäkkäät Curculionidae
 Dryophthoridae
 Erirhinidae
 Nanophyidae
 Hedekärsäkkäät Nemonychidae
 Raymondionymidae
 Rhynchitidae

Lähteet

Aiheesta muualla 
Laji,fi: Curculionoidea
ITIS: Curculionoidea 

Erilaisruokaiset
Dyrol Burleson

Dyrol Jay Burleson (27. huhtikuuta 1940 Saginaw, Michigan) on entinen yhdysvaltalainen keskimatkojen juoksija.

Burleson voitti AAU:n amatöörimestaruuden 1 500 metrillä ensimmäisen kerran 1959. Samana vuonna hän voitti Pan-Amerikan kisojen 1 500 metrin. Burleson juoksi 20-vuotiaana toisena yhdysvaltalaisena mailin alle neljään minuuttiin. Hän rikkoi rajan 23. huhtikuuta 1960, kun hän juoksi 3.58,6. Aika oli myös uusi Yhdysvaltain-ennätys. Vuonna 1960 Burleson voitti Yhdysvaltain olympiakarsinnat 1 500 metrillä ja selvisi Rooman olympialaisiin. Hän juoksi Roomassa 1 500 metrin finaalissa. Kilpailun voitti Herb Elliott, ja Burleson sijoittui kuudenneksi viisi sekuntia maailmanennätysajan juosseelle Elliottille hävinneenä. Vuonna 1960 Burleson voitti lisäksi NCAA:n yliopistomestaruuden 1 500:lla. Yliopistotasolla hän edusti Oregonin yliopistoa.

Burleson uusi AAU:n mestaruuden 1961 ja voitti NCAA:n mailin yliopistomestaruuden, jonka voitti myös 1962. Hän juoksi Oregonin yliopiston ankkuriosuuden 4 × mailin viestijoukkueessa, joka juoksi maailmanennätyksen. Kolmannen amatöörimestaruutensa Burleson voitti 1963. Burleson voitti toistamiseen Yhdysvaltain olympiakarsinnat, kun hän juoksi itsensä Tokion olympialaisiin. Tokiossa Burleson sijoittui Peter Snellin voittamassa kilpailussa viidenneksi häviten Snellille noin kaksi sekuntia.

Burleson loukkasi jalkansa ennen Méxicon olympialaisten Yhdysvaltain karsintoja, eikä pystynyt osallistumaan kilpailuun. Hän lopetti kilpauransa vuonna 1969.

Hänen valmentajanaan oli huippuvuosina Amerikkaan muuttanut 1950-unkarilaisten huippuvalmentaja Mihály Iglói.

Lähteet 

Yhdysvaltalaiset keskimatkojen juoksijat
Vuonna 1940 syntyneet
Elävät henkilöt
Kosovon albaanit

Kosovon albaanit ovat Kosovon suurin etninen väestöryhmä. Vuoden 1991 väestönlaskennan mukaan Kosovossa oli noin 1 600 000 albaania, eli 81,6 prosenttia Kosovon kokonaisväestöstä. Vuoteen 2000 mennessä albaanien osuuden arvioidaan nousseen jo yli 90 prosenttiin Kosovon sodan takia. Ainoastaan Pohjois-Kosovossa ja Štrpcen kaupungin ympäristössä on huomattavia alueita, joilla serbit ovat paikallisesti enemmistönä.

Kosovossa asuu etnisiä albaaneja eniten maailmassa Albanian ulkopuolella, ja heidän osuutensa maailman albaanien kokonaismäärästä on arvioiden mukaan noin neljännes.

Historia

Traakialais-illyrialainen dardanien heimo asutti antiikin Makedonian pohjoispuolella olevaa Dardaniaa, joka oli suunnilleen nykyisen Kosovon alueella. Varhaisimpia mainintoja dardaneista tunnetaan jo 12. vuosisadalta eaa. Dardanien kaupunkeja olivat muun muassa Ulpiana, Naissus (Niš), Vicianum ja Scupi. Heimon pääkaupunki oli Damastion. Dardanit olivat uhkana makedonialaisille, jotka joutuivatkin usein sotaan dardaneja vastaan. Muun muassa Makedonian kuningas Perseus teki sotaretken heitä vastaan vuonna 170 eaa. 

Ensimmäisellä vuosisadalla eaa. dardanit hyökkäsivät yhdessä Scordiscien ja Maedien kanssa Rooman Macedonian provinssiin. Roomalaiset kuitenkin kukistivat dardanit 6 jaa. ja vuonna 87 Dardania liitettiin Moesia Superiorin provinssiin. Keisari Diocletianus erotti Dardanian Moesia Superiorista vuonna 284 ja teki siitä erillisen provinssin. Illyrialaisuudestaan ylpeät dardanit eivät kuitenkaan suostuneet sulautumaan roomalaiseen kulttuuriin vaan säilyttivät oman kielensä ja perinteensä. He olivat silti yksi ensimmäisistä kristinuskon omaksuneista eurooppalaisista kansoista. Rooman valtakunnan jakautumisen yhteydessä Kosovo jäi Bysantin alaisuuteen, ja siltä ajalta on perua Kosovon monien kolmilaivaisten basilikojen rakennusperinne. Illyrialaisia alettiin vasta myöhemmin kutsua yleisesti albaaneiksi erään toisen, nykyisen Albanian alueella asuneen Albanoi-heimon mukaan.

Lähteet

Aiheesta muualla

Albanian historia (Albanian Kulttuurikeskus)

Albaanit
Kosovon etniset ryhmät
Craig Brown

Craig Brown CBE (s. 1. heinäkuuta 1940) on skotlantilainen jalkapallovalmentaja ja entinen keskikenttäpelaaja.

Ura pelaajana

Brown pelasi nuorena Coltness Unitedissa ja Skotlannin juniorimaajoukkueissa, kunnes liittyi 18-vuotiaana Rangersin organisaatioon. Hän ei kuitenkaan kyennyt saamaan peliaikaa joukkueessa ja siirtyi lokakuussa 1960 Dundee FC:hen. Hän saavutti seuran kanssa parhaimmillaan liigassa pronssia kaudella 1961–1962. Paikkaansa hän ei kuitenkaan kyennyt vakiinnuttamaan myöskään Dundeen avauksessa.

Vuonna 1968 Brown siirtyi Falkirkiin, jossa pelasi uransa kolme viimeistä kautta. Polvivaivat pakottivat hänet jättämään pelikentät 31-vuotiaana vuonna 1971.

Ura valmentajana

Brown aloitti valmennusuransa 1974 Motherwellin apulaisvalmentajana. Kolmen kauden jälkeen hän siirtyi päävalmentajaksi Clydeen 1977. Brown valmensi seuraa kaikkiaan yhdeksän vuoden ajan ja luotsasi sen Skotlannin kakkosdivisioonan (kolmas sarjataso) mestariksi 1977–1978 ja 1981–1982. Valmennustoimensa ohella Brown toimi myös koulun rehtorina ja opettajana. Vuonna 1986 hän jätti Clyden ja siirtyi täysipäiväiseksi valmentajaksi toimien Skotlannin maajoukkueen apulaisvalmentajana ja nuorisomaajoukkueiden valmentajina. Hänen johdollaan Skotlannin alle 16-vuotiaat voittivat hopeaa ikäluokan MM-kisoissa 1989 ja alle 21-vuotiaat etenivät EM-välieriin 1992.

Joulukuussa 1993 Brown korvasi Andy Roxburghin Skotlannin maajoukkueen päävalmentajana. Brown johdatti Skotlannin EM-kisoihin 1996 ja MM-kisoihin 1998, mutta molemmissa arvoturnauksissa tie katkesi jo ensimmäisellä kierroksella. Kaikkiaan Brown luotsasi Skotlantia 70 maaottelussa, mikä on eniten maajoukkuevalmentajista. Hänen johdollaan Skotlanti pelasi myös vanhan Wembleyn stadionin viimeisessä EM-karsintaottelussa Englantia vastaan vuonna 1999. Hän erosi vuonna 2001 Skotlannin jäätyä rannalle MM-kisoista 2002. Maajoukkuemenestyksen ansiosta Brownista tehtiin lokakuussa 1999 Brittiläisen imperiumin ritarikunnan komentaja CBE.

Brown jatkoi uraansa vuonna 2002 Preston North Endin päävalmentajana, mutta menestys jäi vaisuksi ja hän jätti tehtävänsä elokuussa 2004 kehnon kauden alun vuoksi. Myöhemmin hän toimi Derby Countyn konsulttina ja oli osaltaan nostamassa seuraa Englannin Valioliigaan kaudella 2006/07.

Lokakuussa 2008 veteraanivalmentaja yhdistettiin Dundee FC:n avoimeen valmentajanpestiin, mutta sopimusta ei koskaan tehty. Joulukuun lopulla 2009 hän palasi valmennustehtäviin otettuaan väliaikaisen valmennusvastuun Motherwellissa. Brown valmensi Motherwelliä noin vuoden, kunnes hänet erotettiin joulukuussa 2010. Pari päivää erottamisensa jälkeen hän siirtyi Aberdeenin valmentajaksi korvaamaan huonon menestyksen takia erotetun Mark McGheen. Maaliskuussa 2013 72-vuotias Brown ilmoitti jättäytyvänsä eläkkeelle kauden jälkeen. Brownin johdolla Aberdeen sijoittui parhaimmillaan kahdeksanneksi kaudella 2012/2013.

Meriitit valmentajana

 Alle 16-vuotiaiden MM-hopeaa: 1989
 Alle 21-vuotiaiden EM-välierät: 1992
 EM-1.kierros: 1996
 MM-1.kierros: 1998

Lähteet 

Skotlantilaiset jalkapalloilijat
Skotlantilaiset jalkapallovalmentajat
Vuonna 1940 syntyneet
Elävät henkilöt
Dodge Avenger

Dodge Avenger on Dodgen valmistama keskihintaluokan suurehko automalli. Avengeriin mahtuu viisi henkilöä. Moottorivalikoima on koostunut 2,0- ja 2,4-litraisista nelisylinterisistä ja 2,7-litraisesta V6-moottorista. Varustetasoja on kaksi: SE ja SXT. Avengerin rengaskoko on 225/60/17". Avenger on melko raskas (1485–1635kg). Virallisen maahantuojan kautta tulleissa on vakiona ESP.

Sukupolvet

Aiheesta muualla

Avenger
D-segmentin autot
Mid-size-luokan autot
2000-vuosikymmenen autot
2010-luvun autot
Angola olympialaisissa

Angola osallistui olympialaisiin ensimmäisen kerran Moskovan kesäolympialaisissa 1980. Seuraavista kisoista se jäi pois, mutta on osallistunut kaikkiin kesäolympialaisiin Soulista 1988 lähtien. Talviolympialaisissa maa ei ole ollut mukana.

Angola ei ole saavuttanut olympialaisissa yhtään mitalia. Pistesijalle, eli kahdeksan parhaan joukkoon, on sijoittunut naisten käsipallojoukkue, joka oli seitsemäs Atlantassa 1996 ja kahdeksas Rio de Janeirossa 2016. Joukkue on selviytynyt mukaan kaikkiin olympialaisiin Atlantasta lähtien. Miesten koripallojoukkue oli puolestaan mukana viisissä peräkkäisissä olympialaisissa Barcelonasta 1992 lähtien, jossa saavutti parhaan sijoituksensa oltuaan kymmenes. Naisten koripallojoukkue debytoi olympialaisissa Lontoossa 2012 sijoittuen 12:nneksi. 

Yksilölajeissa ovat jaetulle yhdeksännelle sijalle sijoittuneet Soulissa 1988 judoka Lotuala N'Dombassy miesten kevyessä sarjassa ja nyrkkeilijä Apolinário de Silveira kevyessä keskisarjassa. Antónia Moreira oli jaetulla yhdeksännellä sijalla judon naisten keskisarjassa sekä Lontoossa 2012 että Rio de Janeirossa 2016.

Lähteet 

Angola olympialaisissa
Myrskytuuli vaarassa

Myrskytuuli vaarassa on itävaltalaiskirjailija Thomas Brezinan kirjoittama Seitsemän tassua ja Penny -kirjasarjan toinen osa. 

Nuortenkirjat
Arushan alue

Arushan alue on yksi Tansanian 31 hallinnollisesta alueesta (mkoa eli region). Se sijaitsee maan pohjoisosassa Kenian vastaisella rajalla.

Alueen pinta-ala on noin 37 600 neliökilometriä. Vuoden 2012 väestönlaskennan mukaan siellä asui 1 694 310 asukasta.

Vuonna 2002 Arushan alueesta erotettiin Manyaran alue.

Lähteet

Aiheesta muualla 

Arusha Region socio-economic profile Planning commission Tanzania 1998

Tansanian alueet
Dar es Salaam (alue)

Dar es Salaamin alue  on yksi Tansanian 31 hallinnollisesta alueesta (mkoa eli region). Se sijaitsee maan itäosassa Intian valtameren rannalla.

Alueen pinta-ala on noin 1 400 neliökilometriä. Vuoden 2012 väestönlaskennan mukaan alueella asui 4 364 541 asukasta. Alueen pääkaupunki on Dar es Salaam.

Lähteet 

Tansanian alueet